《招陶别驾家阳华作》
唐代·元结

海内厌兵革，骚骚十二年。阳华洞中人，似不知乱焉。

谁能家此地，终老可自全。草堂背岩洞，几峰轩户前。

清渠匝庭堂，出门仍灌田。半崖盘石径，高亭临极巅。

引望见何处，迤逶陇北川。杉松几万株，苍苍满前山。

岩高暧华阳，飞溜何潺潺。洞深迷远近，但觉多洄渊。

昼游兴未尽，日暮不欲眠。探烛饮洞中，醉昏漱寒泉。

始知天下心，耽爱各有偏。陶家世高逸，公忍不独然。

无或毕婚嫁，竟为俗务牵。

作者简介：元结（719～772年），中国唐代文学家。字次山，号漫叟 、聱叟 。河南鲁山人。天宝六载(747)应举落第后，归隐商余山。天宝十二载进士及第。安禄山反，曾率族人避难猗玗洞 （今湖北大冶境内），因号猗玗子。乾元二年(759)，任山南东道节度使史翙幕参谋，招募义兵，抗击史思明叛军，保全十五城。代宗时，任道州刺史，调容州，加封容州都督充本管经略守捉使，政绩颇丰。大历七年(772)入朝，同年卒于长安。